Veteraan-fotograaf van Hector Pieterson-foto sterfDie ikoniese Hector Pieterson-foto (Foto: Wikipedia) Die veteraanfotograaf Sam Nzima, al vir dekades lank bekend as die fotograaf wat die foto van ŉ sterwende Hector Pieterson tydens die Soweto-onluste geneem het, is Saterdagaand by die Rob Ferreira-hospitaal in Nelspruit dood. Hy was 83. Die ANC het dié nuus Sondagoggend bevestig. Pres. Cyril Ramaphosa het in ŉ kort verklaring sy medelye aan Nzima se naasbestaandes oorgedra. “Sam Nzima was enig in sy soort. Sy kamera het die volle wreedheid van apartheidsonderdrukking en die geskiedenis van die Soweto-onluste vasgevang,” het hy gesê. “Ons sal veral sy ikoniese foto onthou van ŉ sterwende jong Hector Peterson wat ŉ simbool geword het van weerstand teen die oplegging van Afrikaans as ŉ onderrigmedium in die swart skole. Ons hartlike meegevoel aan sy familie. Mag hy in vrede rus.” Sam Nzima (Foto: ANA via SA History Online) Pule Mabe, ANC-woordvoerder, sê Nzima was deel van ŉ generasie wat die apartheidsregime die stryd aangesê het. Mabe sê sy ikoniese foto het vir altyd die manier verander waarop die onluste van 1976 vertel word. Die foto van Hector Pieterson het die fokus op die 1976-onluste in Soweto geplaas toe Nzima se nuusfoto van die sterwende Hector wat deur ŉ ander Soweto-inwoner gedra word terwyl sy suster langs hulle hardloop, wêreldwyd gepubliseer is. Pieterson is op 12-jarige ouderdom (byna 13) dood toe die polisie op betogers losgebrand het. Nzima is in 2011 met die die Orde van Ikhamanga vereer. Hy verskyn ook op die tydskrif Time se lys van die 100 mees invloedryke foto’s wat ooit geneem is.